ΓΡΑΠΤΗ ΕΡΩΤΗΣΗ E-2979/97 υποβολή: Christoph Konrad (PPE) προς την Επιτροπή (1η Οκτωβρίου 1997)

Θέμα: Θέματα ανταγωνισμού τα οποία αποτελούν σήμερα αντικείμενο διαφοράς μεταξύ της Ομοσπονδιακής Δημοκρατίας της Γερμανίας (ιδιαιτέρως των νέων ομοσπόνδων κρατιδίων «neue Bundeslδnder») και της Επιτροπής (ΓΔ IV)

1. Ποιές διαδικασίες ελέγχου πραγματοποιούνται σήμερα στην Επιτροπή σχετικά με τις κρατικές ενισχύσεις που παρέχονται σε γερμανικές επιχειρήσεις στην Ομοσπονδιακή Δημοκρατία της Γερμανίας;

2. Ποιό είναι ακριβώς το αντικείμενο του ελέγχου και μετά από ποιές διαμαρτυρίες διενεργεί τον έλεγχο η Επιτροπή; Ή μήπως ο έλεγχος πραγματοποιείται με πρωτοβουλία της Επιτροπής;

3. Ποιός είναι ο αριθμός των κρατικών ενισχύσεων στα «neue Bundeslδnder» σε σχέση με τα «alte Bundeslδnder» (παλαιά ομόσπονδα κρατίδια);

4. Ποιά τάση προκύπτει, βάσει του ελέγχου αυτού, για τα τελευταία έτη, ιδιαιτέρως όσον αφορά τις κρατικές ενισχύσεις στα «neue Bundeslδnder», τόσο σε σχέση με το ύψος της οικονομικής ενίσχυσης όσο και με τον αριθμό των περιπτώσεων;

5. Πώς προτίθεται η Επιτροπή να μειώσει σε αποδεκτό επίπεδο τον αριθμό των κρατικών ενισχύσεων στα «neue Bundeslδnder» και ποιές συμφωνίες συνήφθησαν επί του θέματος αυτού με την κυβέρνηση της Ομοσπονδιακής Δημοκρατίας της Γερμανίας;

6. Ποιά είναι η θέση των υπολοίπων κρατών μελών της Ευρωπαϊκής Ένωσης σχετικά με την κατάσταση αυτή;

Απάντηση του κ. Van Miert εξ ονόματος της Επιτροπής (29 Οκτωβρίου 1997)

1. Η Επιτροπή εξετάζει επί του παρόντος 59 υποθέσεις χορήγησης ενισχύσεων προκειμένου να εξακριβώσει εάν οι ενισχύσεις που χορήγησε η Ομοσπονδιακή Δημοκρατία της Γερμανίας συμβιβάζονται με την κοινή αγορά. Στις υποθέσεις αυτές δεν περιλαμβάνονται τα καθεστώτα ενισχύσεων, ούτε οι ενισχύσεις στον τομέα της γεωργίας, της αλιείας και των μεταφορών. 43 υποθέσεις αφορούν τα νέα ομόσπονδα κράτη και 16 τα παλαιά ομόσπονδα κράτη. Η διαδικασία εξέτασης που προβλέπεται στο άρθρο 93 παράγραφος 2 της συνθήκης ΕΚ κινήθηκε συνολικά σε 23 υποθέσεις. Από αυτές, 17 υποθέσεις αφορούν τα νέα ομόσπονδα κράτη και 6 τα παλαιά ομόσπονδα κράτη.

2. Ορισμένες υποθέσεις, για τις οποίες κινήθηκε η διαδικασία εξέτασης, περιέχονται σε κατάλογο που διαβιβάστηκε στο Αξιότιμο Μέλος και στη γραμματεία του Κοινοβουλίου. Το αντικείμενο της εξέτασης αναφέρεται στον εν λόγω κατάλογο. Η Επιτροπή παρεμβαίνει τόσο μετά από καταγγελία ανταγωνιστών των επιχειρήσεων που έλαβαν ενίσχυση όσο και κατόπιν σχετικών πληροφοριών από τα μέσα μαζικής ενημέρωσης.

3. Προκειμένου να απαντηθεί το ερώτημα αυτό, ως δείκτης χρησιμοποιήθηκε ο αριθμός των κρατικών ενισχύσεων που χορηγήθηκαν το 1997. Το 1997, συνολικά 51 αποφάσεις αφορούσαν τα νέα ομόσπονδα κράτη και 14 τα παλαιά ομόσπονδα κράτη.

4. Για την απάντηση αυτού του ερωτήματος απαιτείται η διενέργεια ενδελεχούς εξέτασης. Έως τις 31 Δεκεμβρίου 1995, εφαρμόστηκαν διαδοχικά διάφορα ειδικά καθεστώτα («Treuhandregime»). Λόγω των συνολικών αυτών εγκρίσεων, η Επιτροπή εξέτασε μόνο έναν μικρό αριθμό υποθέσεων, περιοριζόμενη στις πιο σημαντικές. Κατά συνέπεια, στα στατιστικά στοιχεία παρατηρείται αύξηση του αριθμού των υποθέσεων. Έτσι, το πρώτο επτάμηνο του 1997, η Επιτροπή εξέδωσε έξι φορές περισσότερες αποφάσεις από ό,τι ολόκληρο το 1995. Αντίθετα, από τις στατιστικές προκύπτει μια πτωτική τάση όσον αφορά το ύψος των ενισχύσεων. Ωστόσο, τα σχετικά στατιστικά στοιχεία επηρεάζονται από σημαντικές μεμονωμένες υποθέσεις, όπως η υπόθεση BUNA το 1995, στο πλαίσιο της οποίας χορηγήθηκαν ενισχύσεις περίπου 10 δισ. DEM. Το 1997, η Επιτροπή έλαβε αποφάσεις για τη χορήγηση ενισχύσεων ύψους 3,18 δισ. DEM στα νέα ομόσπονδα κράτη.

5. Από την 1η Ιανουαρίου 1996, η Επιτροπή εφαρμόζει τους γενικούς κανόνες ενισχύσεων στα νέα ομόσπονδα κράτη. Τόσο η Επιτροπή όσο και η ομοσπονδιακή κυβέρνηση κινητοποίησαν σημαντικό επιπρόσθετο προσωπικό για την αντιμετώπιση του αυξημένου φόρτου εργασίας που προέκυψε από την εφαρμογή των γενικών κανόνων ενισχύσεων στα νέα ομόσπονδα κράτη.

6. Σχετικά με το θέμα αυτό, δεν ζητήθηκε η γνώμη των άλλων κρατών μελών. Η Επιτροπή δύναται, ωστόσο, να διαπιστώσει στο πλαίσιο των δραστηριοτήτων της ότι τα άλλα κράτη μέλη υποστηρίζουν κατά κανόνα τις δράσεις της και τις προτάσεις της.